ข้อบังคับเจ้าพนักงานจราจรจังหวัดปัตตานี ว่าด้วยการกำหนดอัตราความเร็วของรถในทางภายในอัตราที่กำหนดในกฎกระทรวงในเขตจังหวัดปัตตานี พ.ศ. 2561

ข้อบังคับเจ้าพนักงานจราจรจังหวัดปัตตานี
ว่าด้วยการกำหนดอัตราความเร็วของรถในทางภายในอัตราที่กำหนดในกฎกระทรวง
ในเขตจังหวัดปัตตานี
พ.ศ.
๒๕๖๑
 

ด้วยจังหวัดปัตตานี
ได้กำหนดอัตราความเร็วของรถในทางที่เหมาะสมในเขตชุมชน
เพื่อป้องกันมิให้เกิดอุบัติเหตุตามมาตรการที่คณะรัฐมนตรีเห็นชอบ
โดยผ่านการพิจารณาของคณะอนุกรรมการจัดการระบบการจราจรทางบกจังหวัดปัตตานี ดังนั้น
เพื่อความปลอดภัยและความสะดวกในการจราจรจึงจำเป็นต้องกำหนดอัตราความเร็วของรถในทางที่เหมาะสมในเขตชุมชนของจังหวัดปัตตานี

อาศัยอำนาจตามความในมาตรา ๑๓๙ (๖)
และ (๑๕) แห่งพระราชบัญญัติจราจรทางบก พ.ศ. ๒๕๒๒ และคำสั่งกระทรวงมหาดไทย ที่
๕๒๙/๒๕๕๕ ลงวันที่ ๗ กันยายน ๒๕๕๕ เรื่อง
แต่งตั้งเจ้าพนักงานจราจรตามพระราชบัญญัติจราจรทางบก พ.ศ. ๒๕๒๒
ผู้บังคับการตำรวจภูธรจังหวัดปัตตานี
ในฐานะเจ้าพนักงานจราจรในเขตอำนาจการรับผิดชอบและเขตพื้นที่การปกครองจึงออกข้อบังคับไว้
ดังต่อไปนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรจังหวัดปัตตานี
ว่าด้วยการกำหนดอัตราความเร็วของรถในทางภายในอัตราที่กำหนดในกฎกระทรวง
ในเขตจังหวัดปัตตานี พ.ศ. ๒๕๖๑

ข้อ ๒[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ กำหนดอัตราความเร็วของรถในทางภายในอัตราที่กำหนดในกฎกระทรวง
ในเขตพื้นที่จังหวัดปัตตานี ได้แก่ ถนนหนองจิก
ตั้งแต่สี่แยกสะพานรัตนโกสินทร์ ตำบลสะบารัง อำเภอเมืองปัตตานี จังหวัดปัตตานี
ผ่านโรงพยาบาลปัตตานี ผ่านวงเวียนหอนาฬิกา ผ่านห้างสรรพสินค้าบิ๊กซี
ไปจนถึงสามแยกดอนรัก ตำบลรูสะมิแล อำเภอเมืองปัตตานี จังหวัดปัตตานี
(จรดถนนทางหลวงหมายเลข ๔๒) ดังนี้
๓.๑ สำหรับรถบรรทุกที่มีน้ำหนักเกิน
๑,๒๐๐
กิโลกรัม หรือรถบรรทุกโดยสาร ความเร็วไม่เกิน ๕๐ กิโลเมตรต่อชั่วโมง
๓.๒ สำหรับรถยนต์อื่นนอกจากรถที่ระบุใน
๓.๑ ขณะที่ลากจูงรถพ่วง รถยนต์บรรทุกที่มีน้ำหนักรถรวมทั้งน้ำหนักบรรทุกเกิน ๑,๒๐๐
กิโลกรัม หรือรถยนต์สามล้อ ให้ขับในอัตราความเร็วไม่เกิน ๔๕ กิโลเมตรต่อชั่วโมง
๓.๓ สำหรับรถยนต์อื่นที่นอกจากรถที่ระบุใน
๓.๑ หรือ ๓.๒ หรือรถจักรยานยนต์ ให้ขับในอัตราความเร็วไม่เกิน ๕๐
กิโลเมตรต่อชั่วโมง

ข้อ ๔ เจ้าพนักงานจราจรจังหวัดปัตตานี
หรือพนักงานเจ้าหน้าที่ จะทำการขีดเส้นหรือทำเครื่องหมายจราจรบนผิวทาง
หรือติดตั้งสัญญาณไฟจราจร หรือเครื่องหมายจราจรกำกับไว้ และจะพิจารณาปิดกั้นหรือเปิดการจราจร
ตามความเหมาะสมหรือเห็นสมควร

ข้อ ๕ ข้อบังคับนี้
มิให้ใช้บังคับกับรถของพนักงานเจ้าหน้าที่ รถเจ้าพนักงานตำรวจในขณะปฏิบัติหน้าที่
และรถที่ได้รับอนุญาตจากเจ้าพนักงานจราจรจังหวัดปัตตานี


ประกาศ
ณ วันที่ ๑๕ มีนาคม พ.ศ. ๒๕๖๑
พลตำรวจตรี
ปิยะวัฒน์ เฉลิมศรี
ผู้บังคับการตำรวจภูธรจังหวัดปัตตานี
เจ้าพนักงานจราจรจังหวัดปัตตานี



ปุณิกา/จัดทำ
๓๑
กรกฎาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๘๐ ง/หน้า ๒๒/๕ เมษายน ๒๕๖๑